钦定古今图书集成/明伦汇编/宫闱典/第118卷 > 马公
## 钦定古今图书集成/明伦汇编/宫闱典/第118卷 > 马公

按《明外史外戚传》：“马公逸其名，高皇后父也，宿州人。
为人任侠负气，元末杀人亡命定远，与郭子兴善，以
季女属子兴。后归太祖，即高皇后也。马公及妻郑媪
皆前卒，洪武二年，追封徐王媪为王夫人，建祠太庙
东，皇后亲奉安神主，祝文称：‘孝女皇后马氏，谨奉皇
帝命致祭’。”四年省祠，命礼部尚书陶凯即宿州茔次
立庙。二十五年设祠祭署，奉祀、祀丞各一人。王无后，
以外亲武忠、武聚为之，置洒扫户九十三家。永乐七
年，帝北巡，道宿州，亲谒祠下守冢。武戡为建阳卫镇
抚，犯法。逮至，责而宥之。十五年，帝复亲祭，以戡为徐
州卫指挥佥事。先是，太祖欲访后宗族授之官，后力
辞而止，故马氏无显者。